Eerste openlike gay rofstoeier (79) oorlede | Netwerk24
04 Desember 2020 07:35
WWE.com berig dié Kanadees is Dinsdag in 'n hospitaal in Miami oorlede ná 'n lang stryd met kanker.
Die WWE-legende Pat Patterson.
Patterson het in 1958 vir die eerste keer in die beroeps-kryt geklim. Hy was die WWE se eerste Intercontinental-kampioen en is die baasbrein agter die gewilde Royal Rumble-stryd.
Patterson het verlede jaar as 'n gas op 'n Raw Reunion-uitsending die oudste persoon in die geskiedenis geword om 'n WWE-titel te wen toe hy kortstondig as die WWE 24/7-kampioen gekroon is.
Hy het hom kort voor sy uittrede in 1984 by Vince McMahon as 'n kommentator aangesluit en ná sy dae in die kryt as konsultant vir die WWE gewerk.
"Patterson het geskiedenis gemaak in sy WWE-loopbaan van meer as 25 jaar," sê die beheerliggaam in 'n verklaring.
"Van die Intercontinental-titel tot die Royal Rumble-stryd, sy naam sal vir altyd vereer word in WWE-heemkunde.
"Hierdie ongelooflike nalatenskap is vervat in Patterson se outobiografie in 2016, Accepted: How the First Gay Superstar Changed WWE, 'n roerende verhaal oor sy lewe binne én buite die kryt."
Verskeie WWE-supersterre het op sosiale media huldeblyke aan Patterson gebring, insluitende John Cena.